SINGER โชว์กำไร Q3 ตามนัด 165 ลบ. พอร์ตสินเชื่อโตแตะ 9.6 พันลบ. มั่นใจปีนี้ผลงานทะลุเป้า
SINGER อวดงบสวย Q3/64 กำไรแตะ 165 ลบ. เติบโต 41% ส่วนรายได้รวมอยู่ที่ 914 ลบ. โต 8.3% ดันงวด 9 เดือน กำไรอยู่ที่ 488 ลบ. คาดปิดสิ้นปีทำผลงานทะลุเป้า
SINGER โชว์ผลงาน 9 เดือนปี 64 โกยกำไร 488 ลบ. โต 53% พอร์ตสินเชื่อโตแตะ 9,600 ลบ. คาด Q4/64 โตต่อหนุนผลงานทะลุเป้า
11 พ.ย. 2564

นายกิตติพงศ์ กนกวิไลรัตน์ กรรมการผู้จัดการใหญ่ บริษัท ซิงเกอร์ประเทศไทย จำกัด (มหาชน) หรือ SINGER กล่าวว่า ภาพรวมผลการดำเนินงานงวดประจำไตรมาส 3/2564 (กรกฎาคม – กันยายน 2564) มีกำไรสุทธิอยู่ที่ 165 ล้านบาท เพิ่มขึ้น 41% เมื่อเทียบกับงวดเดียวกันของปีก่อน และมีรายได้รวมอยู่ที่ 914 ล้านบาท เพิ่มขึ้น 8.3 % สาเหตุหลักมาจากรายได้จากการขายเพิ่มขึ้น ทั้งในกลุ่มเครื่องใช้ไฟฟ้า และสินค้าเชิงพาณิชย์ ได้แก่ กลุ่มเครื่องซักผ้า กลุ่มตู้แช่ เครื่องหยอดเหรียญอัตโนมัติ เป็นต้น
โดยเป็นการมุ่งเน้นการบริหารจัดการพอร์ตสินค้า (Product Mix) ให้ดีต่อเนื่อง รวมถึง พอร์ตสินเชื่อรถทำเงิน (C4C) ที่เติบโตโดดเด่น และเป็นไปตามเป้าหมาย มีลูกค้ารายใหม่ๆ ในกลุ่มผู้ประกอบการเพิ่มขึ้น แม้ในช่วงไตรมาส 3/2564 เป็นช่วงที่สถานการณ์โควิด-19 ที่มีการแพร่ระบาด แต่ยังคงความสามารถในการบริหารจัดการที่ดี
ส่วนผลประกอบการงวดประจำ 9 เดือนแรกของปี 2564 (มกราคม – กันยายน 2564) บริษัทฯ มีกำไรสุทธิอยู่ที่ 488 ล้านบาท เพิ่มขึ้น 53% เมื่อเทียบกับงวดเดียวกันของปีก่อน และมีรายได้รวมอยู่ที่ 3,068 ล้านบาท เพิ่มขึ้น 22.1 % มีอัตรากำไรขั้นต้นที่ 48.5% อัตรากำไรสุทธิ ที่ 15.9% สำหรับภาพรวมหนี้ด้อยคุณภาพ (NPL) อยู่ในระดับต่ำต่อเนื่องที่ 3.7%
นอกจากนี้ ปัจจุบันบริษัทฯ มีร้านสาขาและแฟรนไชส์รวมกว่า 2,684 แห่ง มีพอร์ตสินเชื่อรวม ณ สิ้นไตรมาส 3/2564 อยู่ที่ 9,673 ล้านบาท โดยพอร์ตหลักเป็นพอร์ตสินเชื่อรถทำเงิน (C4C) 5,293 ล้านบาท ส่วนพอร์ตสินเชื่อเช่าซื้อ (Hire purchase) อยู่ที่ 4,225  ล้านบาท โดยภาพรวมพอร์ตสินเชื่อทำได้ดีกว่าคาด ใกล้เคียงเป้าหมายที่วางไว้ 10,000 ล้านบาท จึงคาดว่าในปีนี้ SINGER จะสามารถทำผลงานได้ดีกว่าเป้า
สำหรับแนวโน้มไตรมาส 4/2564 มองว่าจะเป็นอีกไตรมาสที่ดีของบริษัทฯ และเติบโตกว่าไตรมาส 3/2564 จากการมีพอร์ตสินเชื่อที่เติบโตขึ้น ซึ่งจะเป็นฐานในการขยายตัวต่อเนื่องในทุกไตรมาส รวมทั้ง การมีทีมขายที่เพิ่มขึ้นอยู่ที่ประมาณ 1,800 ราย จากเป้าหมายสิ้นปีนี้  2,000 ราย เพิ่มช่องทางการเข้าถึงลูกค้า พร้อมด้วยวิสัยทัศน์ก้าวสู่ยุคใหม่ด้วยการขยายช่องทางการบริการผ่านแพลตฟอร์มออนไลน์ และการเปิดตัวบริการสินเชื่อที่ตอบโจทย์ฐานลูกค้าเดิม และเพิ่มโอกาสในการเข้าถึงลูกค้ารายใหม่ เช่น ล่าสุด SINGER ได้เปิดตัวโปรเจ็กต์ CLICK2GOLD บริการผ่อนทองผ่าน LINE เป็นต้น
ทั้งนี้ ในช่วงที่ผ่านมา บริษัทฯ จัดงานประชุมวิสามัญผู้ถือหุ้น และได้รับความเชื่อมั่น ผู้ถือหุ้นไฟเขียวอนุมัติแผนการเพิ่มทุน และเพิ่มวงเงินการเสนอขายหุ้นกู้โดยอนุมัติการเพิ่มทุนเพื่อเสนอขายให้แก่ผู้ถือหุ้นเดิมตามสัดส่วนการถือหุ้น (Rights Offering) และเพิ่มทุนแบบเฉพาะเจาะจงให้แก่บุคคลในวงจํากัด (Private Placement) ให้แก่ บริษัท ยู ซิตี้ จำกัด (มหาชน) (U City) ประสบความสำเร็จ คาดเงินที่ได้จากการเพิ่มทุนในครั้งนี้ประมาณ 11,000 ล้านบาท จะเข้ามาในช่วงเดือนธันวาคมนี้ สนับสนุนให้บริษัทฯ มีฐานทุนที่แข็งแกร่งขึ้น
พร้อมเดินหน้ารุกตลาด ผลักดันพอร์ตสินเชื่อรวมในปี 2565 ให้เติบโตแตะ 15,000 ล้านบาท ด้วยต้นทุนดอกเบี้ยที่ดียิ่งขึ้นมาก รวมทั้ง แผนต่อยอดโอกาสทางธุรกิจร่วมกันกับบริษัทในกลุ่ม BTS ได้แก่ การขยายไลน์สินค้าใหม่เข้ามาเสริมพอร์ต เป็นโอกาสการเติบโตอย่างมีนัยสำคัญ นอกจากนี้ แผนการนำบริษัท เอสจี แคปปิตอล จำกัด มหาชน (SGC) ซึ่งเป็นบริษัทในเครือ เข้ามาจดทะเบียนในตลาดหลักทรัพย์แห่งประเทศไทย เชื่อจะเป็นการสร้าง New Chapter ใหม่ภายในกลุ่มนับตั้งแต่ปี 2565 เป็นต้นไป ขณะที่ ในปีนี้คาดรายได้รวมจะเติบโต 25% จากปีก่อน